《酬耿天骘见寄》
宋代·郭祥正

追维平昔游，十几丧六七。与君虽尚在，踸踔各衰疾。

功名无几何，岁月忽已失。伻来辱新诗，欲和久阁笔。

文章老愈精，光彩烂星日。市门果神仙，参军真俊逸。

又如窥沙漠，铁骑万馀匹。一战孰与当，百胜得深术。

有过惧不闻，愚恶志所嫉。言归洁其身，天命能自诘。

知音我愈寡，深谷讵敢出。相望止一江，高议容接膝。

请观商山皓，宁终守蓬荜。众人拉其华，君子俟其实。

定当卜邻去，携手藏于密。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。